Ikäihmisen hammashoito osaksi hoitokokonaisuutta

Etelä-Karjalan hyvinvointialueella on kehitetty uusi hoitomalli, jonka tavoitteena on parantaa iäkkäiden ja monisairaiden potilaiden suun terveyttä pitkäjänteisesti. Malli pureutuu iäkkään potilaan ongelmaan, jossa suun hoito on jäänyt muiden sairauksien varjoon ja seurauksena on päivystyskierteitä sekä katkonaisia hoitoja.

Etelä-Karjalassa kehitetty malli katkaisee tämän kierteen varaamalla potilaille riittävästi aikaa, mahdollistamalla hoitojaksojen suunnitelmallisen toteutuksen ja ohjaamalla potilaat tarvittaessa myös muiden sote-palvelujen piiriin.

– Potilaan tilanne kartoitetaan tarkasti ja hoitosuunnitelma tehdään yksilöllisesti. Hoidon jatkuvuus turvataan esimerkiksi siten, että mahdollisuuksien mukaan sama hammaslääkäri hoitaa potilasta läpi koko hoitojakson, kertoo keskussairaalan hammashoitolan suuhygienisti ja projektityöntekijä Tari Niemelä-Tuuva hyvinvointialueelta.

Malliin ohjautuu muun muassa suun terveydenhuollon päivystyksen, kotihoidon ja hoivakotien kautta pääasiassa yli 75-vuotiaita tai nuorempia potilaita, joilla on monia sairauksia tai runsaasti lääkityksiä. Lisäksi potilaita tunnistetaan esimerkiksi muistipoliklinikalla seulontakysymysten avulla. Jos suussa ilmenee kipua tai vaivaa tai edellisestä tarkastuksesta on kulunut yli kaksi vuotta, varataan potilaalle arvioaika suun terveydenhuoltoon.

Toimintamalli on saanut kiitosta erityisesti yhteistyöstä eri yksiköiden välillä ja siitä, että hoito ei jää irralliseksi – suun terveys nähdään osana kokonaisvaltaista hyvinvointia. Myös asiakkailta saadun palautteen perusteella malli on koettu erittäin myönteisenä ja tarpeellisena.

– Kyse ei ole vain hampaista, vaan elämänlaadusta, toimintakyvystä ja koko terveyden tukemisesta, Niemelä-Tuuva painottaa.

Mallia on kehitetty osana Etelä-Karjalan hyvinvointialueen HAPPEE 2 -kehittämistyötä. Malli on osoittautunut toimivaksi ja projektin päättyessä siitä jää pysyvä käytäntö Etelä-Karjalan hyvinvointialueelle.

Lisätietoja:

Tari Niemelä-Tuuva, suuhygienisti/projektityöntekijä, p. 040 846 9856, tari.niemela-tuuva@ekhva.fi

Eija Peltonen, johtava ylihammaslääkäri, 040 194 4900, eija.peltonen@ekhva.fi